Cuneiform Tablet Kt 92/k 421 (AKT 11a 95)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
a-na šu-IŠTAR qí-bi-ma um-ma lá-qé-pu-um-ma šál-ma-ku ú té-er-tí DAM.GÀR šál-ma-at i-nu-mì a-na a-lim{ki} a-li-ku-ni ta-aq-bi₄-a-am um-ma a-ta-ma AN.NA-wa-at-ra-am 10 ma-na ša-a-ma-ma lu-qú-tù ša DAM.GÀR li-ba-am lu i-šu um-ma a-na-ku-ma KÙ.BABBAR 1 ma-na ù 2 ma-na šu-ul-ṭá-ma lá-áš-a-ma-kum wa-ar-ki-tám-ma KÙ.BABBAR ú-lá ta-ta-ad-nam ú a-na-ku áš-tù-ḫu-uṭ-ma KÙ.BABBAR ú-lá e-ri-iš-kà ú i-na a-lim{ki} ša-zu-uz-tum ú-lá i-dí-ni-ma a ší-a-tí AN.NA 10 ma-na wa-at-ra-am ú-lá a-áš-a-ma-kum a-bi a-ta be-lí a-ta šu-ma li-ba-kà me-eḫ-ra-at AN.NA-ki a-ni-e-im i-na KÙ.BABBAR ša DAM.GÀR li-dí-nu-ni-ma lá-li-ik-ma i-na a-lim{ki} ší-ma-am ša qá-tí i-ša-ú-mu a-mu-ur tí-de₈-e a-ta-ma ki-ma KÙ.BABBAR 10 ma-na a-bi ḫa-bu-lu-ma a-ta qá-ta-tù-ni ḫa-ra-na-am iš-té-et ú ší-ta lu-ka-ší-id-ma pu-tí lu-za-ki-ma za-ku-ú-um a-na-ku i re-ší-kà lá-zi-iz a-bi₄ a-ta be-lí a-ta ḫa-ra-nam dí-na-ma ma-lá pu-tí ú-za-ku-ú ep-ša-ni šu-ma té-er-ta-kà lá i-li-kam-ma ḫa-ra-na-am lá ta-ta-ad-na-am a-ta-bi₄-ma a-ṣé-er ú-nu-tim a-ta-lá-ak a-wi-lúm lá dam-qú-um iš-tù 10 ša-na-tim a-na pá-aḫ-e-em ú sà-ku-ki-im iš-ta-ak-na-ni u₄-ma-am i-na ke-en₆-e-em ša e-ba-ru-tí-a lá al-té-e šu-ma ḫa-ra-na-am lá ta-dá-na-am a-ta-bi₄-ma a-ṣé-er ú-nu-tim a-ta-lá-ak li-ba-kà lá i-lá-mì-in